Okresná prokuratúra Zvolen 
Trhová 7, 960 19 Zvolen 1 	

Sp. zn. : 2 Pv 457/13/6611	Zvolen, 20.12.2013
EEČ : 2-51-9-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Zvolen
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
vedené  poverenou príslušníčkou OR PZ OPP OO PZ Zvolen pod ČVS: ORP 825/ZV-ZV-2013 pre prečin zanedbania povinnej výživy podľa § 207 ods. 2 Tr. zákona na tom skutkovom základe, že obvinený aj napriek tomu, že mu bola rozsudkom sudcu Okresného súdu XXXXX číslo konania 6C 69/2009 - 76 zo dňa 10.01.2011 právoplatným dňa 12.02.2011 a vykonateľným dňa 21.02.2011 uložená povinnosť platiť výživné na maloletú XXXXX, nar. XXXXX vo výške 66,38 € počnúc dňom 01.08.2007, ktoré bude splatné vždy do 20 - teho dňa v mesiaci vopred do rúk matky dieťaťa XXXXX, narodenej XXXXX, trvale bytom XXXXX, XXXXX č. XXXXX, prechodne bytom XXXXX, XXXXX, si túto svoju zákonnú povinnosť vo Zvolenskej Slatine, okr. Zvolen a na iných miestach v období od mesiaca apríl 2013 do dňa 20.12.2013 riadne a včas neplnil, keď na výživné zaplatil len v mesiaci jún 2013 sumu 199 €, v mesiaci júl 2013 sumu 0,50 €, v mesiaci september 2013 sumu 68 €, a to aj napriek tomu, že nebol evidovaný ako uchádzač o zamestnanie a nebol poberateľom dávky v nezamestnanosti, ani dávky a príspevkov v hmotnej núdzi, zároveň sám dobrovoľne priznal príjem toho času vo výške cca 278 €, teda v dostatočnej výške na úhradu výživného, čím mu za toto obdobie vznikol voči oprávnenej XXXXX narodenej XXXXX, trvale bytom XXXXX, XXXXX č. XXXXX, prechodne bytom XXXXX, XXXXX, dlh na výživnom vo výške 329,92 €, 

lebo zanikla trestnosť činu.

Odôvodnenie:
	Uznesením poverenej príslušníčky OR PZ OPP OO PZ Zvolen  ČVS: ORP 825/ZV-ZV-2013 zo dňa 17.07.2013 bolo podľa § 199 ods. 1 Tr. poriadku začaté trestné stíhanie a následne uznesením poverenej príslušníčky OR PZ OPP OO PZ Zvolen ČVS: ORP 825/ZV-ZV-2013 zo dňa 27.07.2013 bolo podľa § 206 ods. 1 Tr. poriadku vznesené obvinenie XXXXX, narodenému XXXXX v Košiciach pre prečin zanedbania povinnej výživy podľa § 207 ods. 1 Tr. zákona na tom skutkovom základe, že si najmenej v období dvoch rokov neplnil, čo aj z nedbanlivosti, zákonnú povinnosť vyživovať alebo zaopatrovať iného a to tým, že aj napriek tomu, že bol rozsudkom Okresného súdu vo XXXXX č. k. 6C/69/2009 - 76  zo dňa 10.01.2011 právoplatným dňa 12.02.2011 a vykonateľným dňa 21.02.2011 zaviazaný prispievať na výživu svojej dcéry XXXXX, nar. XXXXX mesačne sumou výške 66,38 € vždy do 20-teho dňa v mesiaci vopred k rukám matky dieťaťa XXXXX, narodenej XXXXX, trvale bytom XXXXX, XXXXX XXXXX č. XXXXX, prechodne bytom XXXXX, XXXXX, kde nedoplatok na výživnom vo výške 1.261,22 € za obdobie od mesiaca august 2007 do mesiaca február 2011 súd povolil splácať v 50 € mesačných splátkach spolu s bežným výživným počnúc dňom právoplatnosti rozsudku pod následkom straty výhody splátok neuhradením čo i len jednej splátky, ktorú nevyužil, čím mu za obdobie od 12.02.2011 doteraz vznikol dlh na výživnom v celkovej výške 1.061,22 €. 

	Následne bola právna kvalifikácia skutku zmenená na prečin zanedbania povinnej výživy podľa § 207 dos. 2 Tr. zákona. 

	Obvinený XXXXX v prípravnom konaní potvrdil, že si je vedomý svojej vyživovacej povinnosti voči mal. XXXXX vo výške určenej mu rozsudkom Okresného súdu XXXXX. Túto si riadne neplnil od mesiaca apríl 2013, z ktorého dôvodu mu vznikol dlh na výživnom vo výške 1.258,03 €, čo predstavuje sumu celého zameškaného výživného vo výške  1.061,22 €. Sumu 200 € vyplatil v 50 € splátkach v mesiacoch december 2012, január 2013, február 2013, marec 2013, kedy zároveň platil aj bežné výživné vo výške 66,38 €. Následne zaplatil v mesiaci jún 2013 vkladom na osobný účet oprávnenej výživné vo výške 199 €, v mesiaci júl 2013 vo výške 0,50 €, v mesiaci september 2013 vo výške 68 € a dňa 28.11.2013 uhradil 600 €. Svoju vyživovaciu povinnosť si neplnil z dôvodu, že nemal pravidelný príjem a dostatok finančných prostriedkov, pretože si hľadal len pomocné práce a brigády.  

	Svedkyňa - poškodená XXXXX v prípravnom konaní uviedla, že obvinený svoju vyživovaciu povinnosť, určenú mu rozsudkom, neplnil riadne od mesiaca apríl 2013. Obvinený nekupoval dcére žiadne oblečenie, stravu, ani iným spôsobom neplnil svoju vyživovaciu povinnosť. Maloletá napriek tomu netrpela v tomto období núdzou. Zameškané výživné jej bolo uhradené len v štyroch 50 € splátkach spolu s bežným výživným a následne jej obvinený v mesiaci jún 2013 zaslal sumu 199 €, v mesiaci júl 2013 sumu 0,50 €, v mesiaci september 2013 sumu 68 €. Vo svojej poslednej výpovedi potvrdila, že jej obvinený dňa 28.11.2013 vložil na účet sumu 600 € a okrem tejto sumy jej zaslal bežné výživné za mesiac december vo výške 69,50 €, zaplatil jej dvoma splátkami sumu 180 € t.j. celkovo 360 € a dňa 13.12.2013 jej na Polícii priamo do  rúk odovzdal sumu 360 €. Obvinený tak uhradil celý dlh na výživnom.  
	
 	Do spisového materiálu boli zabezpečené listinné dôkazy a to najmä rozsudok Okresného súdu XXXXX č.k. 6C 69/2009-76 zo dňa 10.01.2011 právoplatný dňa 12.02.2011 vykonateľný dňa 21.02.2011, ktorým bola obvinenému určená vyživovacia povinnosť na maloletú vo výške 66,38 € počnúc dňom 01.08.2007 a zároveň mu bolo uložené zaplatiť zameškané výživné vo výške  1.261,22 € v 50 € splátkach. Z predmetného rozsudku bolo rovnako zistené, že uznesením č.k. 6C/69/09-49 zo dňa 19.03.2010 právoplatným dňa 20.08.2010 súd zastavil konanie o určenie otcovstva k maloletej XXXXX nakoľko obvinený otcovstvo uznal. 

	Na základe výpovedí obvineného a svedkyne-poškodenej ako aj na základe predmetného rozsudku a uznesenia poverenej príslušníčky OR PZ OPP OO PZ Zvolen ČVS: ORP-383/ZV-ZV-2013 zo dňa 16.04.2013, ktorým táto odmietla v zmysle ustanovenia § 197 ods. 1 písm. c/ Tr. poriadku s poukazom na § 86 písm. a/ Tr. zákona vec týkajúcu sa prečinu zanedbania povinnej výživy podľa § 207 ods. 1 Tr. zákona, ktorého skutku sa mal dopustiť obvinený neplnením vyživovacej povinnosti za obdobie od decembra 2012 do marca 2013, lebo zanikla trestnosť činu, bolo v priebehu skráteného vyšetrovania ustálené obdobie neplnenia vyživovacej povinnosti od mesiaca apríl 2013.

	Do spisového materiálu boli ďalej zabezpečené tabuľkový prehľad plnenia vyživovacej povinnosti obvineným, fotokópia rodného listu dieťaťa, kde obvinený ešte dňa  29.12.2009 nebol uvedený ako otec dieťaťa a potvrdenie o návšteve Základnej školy maloletou v XXXXX. 

	Z výpisov z účtu XXXXX, a.s. bolo zistené, že obvinený vložil na účet oprávnenej dňa 27.06.2013 sumu 199 €, dňa 01.07.2013 sumu 0,50 €, dňa 14.09.2013 sumu 68 €, dňa 28.11.2013 sumu 600 € a dňa 30.11.2013 sumu 69,50 €.
	
	Do spisového materiálu bolo zabezpečené potvrdenie, že obvinený pred poverenou príslušníčkou PZ OO PZ Zvolen dňa 13.12.2013 zaplatil do rúk oprávnenej sumu 362 €. 

	Zo správ k osobe obvineného zo sociálnej poisťovne, z úradu práce, sociálnych vecí a rodiny, obvodného úradu, Správy katastra XXXXX bolo zistené, že obvinený nepoberal žiadnu dávku vyplácanú sociálnou poisťovňou, nebol vedený v evidencii uchádzačov o zamestnanie a nepoberal dávky v hmotnej núdzi a príspevky  k dávke. Obvinený nevlastní žiadne nehnuteľnosti. 

	Obvinený bol v roku 2010 1-krát priestupkovo riešený pre priestupok proti majetku a od roku 1996 bol 5-krát súdne trestaný, naposledy rozsudkom Okresného súdu Zvolen sp.zn. 4T  13/10 zo dňa 08.06.2010 právoplatným dňa 26.10.2010 pre prečin úverového podvodu podľa § 222 ods. 1 Tr. zákona, za ktorý mu bol uložený trest odňatia slobody nepodmienečne na 1 rok v ústave na výkon trestu odňatia slobody s minimálnym stupňom stráženia, z ktorého bol podmienečne prepustený dňa 06.06.2011 a bola mu určená skúšobná doba v trvaní 2 rokov. 

Podľa § 207 ods. 2 Tr. zákona, kto sa najmenej tri mesiace v období dvoch rokov úmyselne vyhýba plneniu svojej zákonnej povinnosti vyživovať alebo zaopatrovať iného, potrestá sa odňatím slobody až na tri roky.

	Podľa § 122 ods. 13 Tr. zákona, ak obvinený pokračuje v konaní, pre ktoré je stíhaný, aj po oznámení vznesenia obvinenia, posudzuje sa také konanie od tohto procesného úkonu ako nový skutok; to neplatí, ak ide o trestný čin zanedbania povinnej výživy podľa § 207. V takom prípade ide o pokračovanie konania až do doby, kým je vyhlásený rozsudok súdu prvého stupňa alebo pokiaľ sa súd druhého stupňa neodobral na záverečnú poradu.

	Podľa § 86 ods. 1 písm. a/ Tr. zákona, trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Podľa § 215 ods. 1 písm. h/ Tr. poriadku, prokurátor zastaví trestné stíhanie, ak zanikla trestnosť činu.
	
	Pre trestnosť činu sa vyžaduje naplnenie všetkých znakov skutkovej podstaty toho ktorého trestného činu (subjekt, subjektívna stránka, objekt, objektívna stránka). Vykonaným prípravným konaním bolo preukázané, že obvinený naplnil všetky znaky skutkovej podstaty prečinu zanedbania povinnej výživy podľa § 207 ods. 2 Tr. zákona, keď ako povinný subjekt neplnil svoju zákonnú povinnosť deklarovanú mu rozsudkom Okresného súdu Zvolen riadne a včas a jej plneniu sa vyhýbal tým, že sa riadne nezamestnal, nezaevidoval na príslušnom Úrade práce, sociálnych vecí a rodiny a nepožiadal o dávku v hmotnej núdzi ani príspevky k dávke.  

	Nakoľko však obvinený ku dňu rozhodnutia splnil svoju povinnosť dodatočne skôr, než sa súd odobral na záverečnú poradu a jeho konanie nemalo trvalo nepriaznivé následky, bol namieste postup v zmysle ustanovenia § 215 ods. 1 písm. h/ Tr. poriadku. 

Preto som rozhodla tak, ako je uvedené vo výrokovej časti tohto rozhodnutia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Zuzana Šimiaková
prokurátorka